CELEX: 32020D1008
Language: el
Date: 2020-07-09 00:00:00
Title: Εκτελεστική απόφαση (ΕΕ) 2020/1008 του Συμβουλίου της 9ης Ιουλίου 2020 για την τροποποίηση της εκτελεστικής απόφασης (ΕΕ) 2018/1696 για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939

10.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 221/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1008 ΤΟΥ ΣΥΜΒΟΥΛΙΟΥ
         της 9ης Ιουλίου 2020
         για την τροποποίηση της εκτελεστικής απόφασης (ΕΕ) 2018/1696 για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (1), και ιδίως το άρθρο 14 παράγραφος 3,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Ευρωπαϊκή Εισαγγελία συστάθηκε για την έρευνα, τη δίωξη και την παραπομπή ενώπιον της δικαιοσύνης των δραστών αξιόποινων πράξεων καθώς και των συνεργών σε αξιόποινες πράξεις οι οποίες θίγουν τα οικονομικά συμφέροντα της Ένωσης.
                  
               
                     (2)
                  
                  
                     Ο κανονισμός (ΕΕ) 2017/1939 ορίζει ότι το Συμβούλιο οφείλει να διορίζει κάθε Ευρωπαίο εισαγγελέα μεταξύ τριών υποψηφίων με τα αναγκαία προσόντα, προτεινόμενων από κάθε κράτος μέλος, αφού λάβει αιτιολογημένη γνώμη από την επιτροπή επιλογής που προβλέπεται στο άρθρο 14 παράγραφος 3 του εν λόγω κανονισμού.
                  
               
                     (3)
                  
                  
                     Η επιλογή και ο διορισμός των Ευρωπαίων εισαγγελέων, μαζί με τον Ευρωπαίο γενικό εισαγγελέα από το συλλογικό όργανο της Ευρωπαϊκής Εισαγγελίας, αποτελούν προϋπόθεση για την ίδρυση της Ευρωπαϊκής Εισαγγελίας.
                  
               
                     (4)
                  
                  
                     Στις 13 Ιουλίου 2018, το Συμβούλιο εξέδωσε την εκτελεστική απόφαση (ΕΕ) 2018/1696 (2) για τους κανόνες λειτουργίας της επιτροπής επιλογής («κανόνες λειτουργίας») που προβλέπονται στο άρθρο 14 παράγραφος 3 του κανονισμού (ΕΕ) 2017/1939.
                  
               
                     (5)
                  
                  
                     Ο κανόνας VI.2 των κανόνων λειτουργίας προβλέπει ότι, αφού λάβει τις υποψηφιότητες, η επιτροπή επιλογής οφείλει να τις εξετάζει σε σχέση με τις απαιτήσεις που ορίζονται στο άρθρο 16 παράγραφος 1 του κανονισμού (ΕΕ) 2017/1939. Η επιτροπή επιλογής οφείλει να καλεί τους προτεινόμενους υποψηφίους σε ακρόαση. Η ακρόαση οφείλεται να πραγματοποιείται με αυτοπρόσωπη συμμετοχή. Σε περίπτωση που προτεινόμενος υποψήφιος αποσύρει την υποψηφιότητά του πριν από την ακρόαση, η επιτροπή επιλογής οφείλει να ζητά, μέσω της γραμματείας της, από το οικείο κράτος μέλος να προτείνει καινούργιο υποψήφιο.
                  
               
                     (6)
                  
                  
                     Ο κανόνας VΙΙ.2 των κανόνων λειτουργίας προβλέπει ότι η επιτροπή επιλογής, με βάση τα πορίσματά της κατά τη διάρκεια της εξέτασης και της ακρόασης, οφείλει να διατυπώνει γνώμη σχετικά με τα προσόντα των υποψηφίων για την εκτέλεση των καθηκόντων των Ευρωπαίων εισαγγελέων και να δηλώνει ρητά το κατά πόσον οι υποψήφιοι πληρούν τις προϋποθέσεις που καθορίζονται στο άρθρο 16 παράγραφος 1 του κανονισμού (ΕΕ) 2017/1939. Η επιτροπή επιλογής οφείλει να αιτιολογεί τη γνώμη της. Σε περίπτωση που προτεινόμενοι υποψήφιοι δεν πληρούν τις προϋποθέσεις του άρθρου 16 παράγραφος 1 του κανονισμού (ΕΕ) 2017/1939, ο ίδιος κανόνας προβλέπει ότι η επιτροπή επιλογής οφείλει να ζητήσει, μέσω της γραμματείας της, από το οικείο κράτος μέλος να προτείνει αντίστοιχο αριθμό νέων υποψηφίων.
                  
               
                     (7)
                  
                  
                     Κατ’ εξαίρεση από τον κανόνα VI.2 δεύτερο εδάφιο και τον κανόνα VII.2 δεύτερο εδάφιο των κανόνων λειτουργίας, η επιτροπή επιλογής θα πρέπει να έχει τη δυνατότητα να υποβάλλει την αιτιολογημένη γνώμη της στο Συμβούλιο σχετικά με δύο μόνο επιλέξιμους υποψηφίους, εφόσον αποδεικνύεται επαρκώς ότι είναι αντικειμενικά αδύνατο για ένα κράτος μέλος, δεδομένων των εξαιρετικών περιστάσεων στο εν λόγω κράτος μέλος, να βρει τρίτο επιλέξιμο υποψήφιο σε εύλογο χρονικό διάστημα, παρά το γεγονός ότι έχει καταβάλει όλες τις αναγκαίες προς τούτο προσπάθειες. Η επιτροπή επιλογής θα πρέπει να κάνει χρήση αυτής της δυνατότητας μόνο εάν ο υποψήφιος αποσύρει την υποψηφιότητά του ή έχει θεωρηθεί μη επιλέξιμος από την επιτροπή επιλογής και όταν το εν λόγω κράτος μέλος έχει ήδη προτείνει νέο υποψήφιο τουλάχιστον μια φορά στο παρελθόν σύμφωνα με τον κανόνα VI.2 or VII.2. Στην περίπτωση αυτή, η επιτροπή επιλογής θα πρέπει να είναι σε θέση να υποβάλει τη γνώμη της στο Συμβούλιο σχετικά με δύο επιλέξιμους υποψηφίους και το Συμβούλιο θα πρέπει να μπορεί να προβεί στον διορισμό βάσει καταλόγου με δύο μόνο επιλέξιμους υποψηφίους.
                  
               
                     (8)
                  
                  
                     Η εκτελεστική απόφαση (ΕΕ) 2018/1696 θα πρέπει επομένως να τροποποιηθεί αναλόγως.
                  
               
                     (9)
                  
                  
                     Προκειμένου να διασφαλιστεί η έγκαιρη έναρξη των δραστηριοτήτων της Ευρωπαϊκής Εισαγγελίας, η παρούσα απόφαση θα πρέπει να αρχίσει να ισχύει την επομένη της δημοσίευσής της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στον κανόνα VII.2 του παραρτήματος της εκτελεστικής απόφασης (ΕΕ) 2018/1696, παρεμβάλλεται το ακόλουθο εδάφιο μετά το δεύτερο εδάφιο:
            
               «Κατ’ εξαίρεση από το δεύτερο εδάφιο του παρόντος σημείου και τον κανόνα VI.2 δεύτερο εδάφιο, όταν αποδεικνύεται επαρκώς ότι είναι αντικειμενικά αδύνατο για ένα κράτος μέλος, δεδομένων των εξαιρετικών περιστάσεων στο εν λόγω κράτος μέλος, να βρει τρίτο επιλέξιμο υποψήφιο σε εύλογο χρονικό διάστημα, παρά το γεγονός ότι έχει καταβάλει όλες τις αναγκαίες προς τούτο προσπάθειες, η επιτροπή επιλογής μπορεί, έπειτα από διαβούλευση με το οικείο κράτος μέλος και αφού παράσχει επαρκείς λόγους, να υποβάλει την αιτιολογημένη γνώμη της στο Συμβούλιο σχετικά με δύο μόνο επιλέξιμους υποψηφίους.».
            
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
         
         
            Βρυξέλλες, 9 Ιουλίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ L 283 της 31.10.2017, σ. 1.
         
            (2)  Εκτελεστική απόφαση (ΕΕ) 2018/1696 του Συμβουλίου, της 13ης Ιουλίου 2018, για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 282 της 12.11.2018, σ. 8).